**Записник са првог састанка Посебне међуминистарске радне групе за израду трећег Акционог плана за период од 2018. до 2020. године и реализације учешћа Републике Србије у иницијативи Партнерства за отворену управу**

Састанак је одржан 30. марта 2018. године у згради Палата Србија, Булевар Михајла Пупина 2 у Београду, са почетком у 12,15 часова.

Састанку су присуствовали:

**Наталија Павловић Шиниковић** - помоћник министра у Министарству државне управе и локалне самоуправе и заменик руководиоца Посебне међуминистарске радне групе**; Драгана Брајовић -** Министарство државне управе и локалне самоуправе; **Љиљана Узелац -** Министарство државне управе и локалне самоуправе; **Дара Гравара -** Министарство државне управе и локалне самоуправе; **Иван Ковачевић** - Министарство државне управе и локалне самоуправе; **Ирена Оташевић -** Министарство државне управе и локалне самоуправе; **Весна Јевтић -** Министарство финансија; **Душан Кузмановић -** Министарство правде; **Марија Орос Јанковић -** Министарство за европске интеграције; **Нина Нинковић -** Министарство унутрашњих послова; **Славко Јосифовић -** Министарство унутрашњих послова; **Стана Кончаревић -** Министарство спољних послова; **Даринка Радојевић** - Министарство заштите животне средине; **Сава Савић -** Министарство трговине, туризма и телекомуникација; **Светлана Јовановић -** Јединица за имплементацију стратешких пројеката; **Марина Ракић -** Канцеларија за информационе технологије и електронску управу; **Сузана Стојадиновић -** Републички секретаријат за јавне политике; **Иван Селић -** Републички секретаријат за јавне политике; **Маријана Обрадовић -** Агенција за борбу против корупције; **Јован Ницић -** Агенција за борбу против корупције; **Милена Бановић -** Канцеларија за сарадњу са цивилним друштвом; **Данило Родић -** Канцеларија за сарадњу са цивилним друштвом; **Сузана Оташевић -** Генерални секретаријат Владе; **Љубинка Кнежевић -** Генерални секретаријат Владе; **Сања Станојевић -** Национална академија за јавну управу; **Сања Мрдовић -** Привредна комора Србије; **Анита Мањенчић -** Привредна комора Србије; **Мирсад Јусуфовић** -град Нови Пазар; **Ивана Бојанић -** општина Рума; **Јелена Бркљач -** општина Рума; **Михаило Групковић -** општина Врачар; **Јелена Топаловић Петровић -** град Шабац; **Вера Пантелић -** град Шабац; **Милош Ђурђевић -** општина Параћин; **Бојана Селаковић -** Грађанске иницијативе; **Милица Антић -** Грађанске иницијативе; **Сања Насевски** - Београдска отворена школа (БОШ); **Иван Радојевић -** Центар за истраживање, транспарентност и одговорност (ЦРТА); **Небојша Ранчић -** Медија и реформ центар Ниш; **Боривоје Ђорђевић -** Народни парламент, **Слободан Марковић -** Програм Уједињеих нација за развој (УНДП); **Марија Лукић -** Стална конференција општина и градова; **Душан Миленковић -** Вестминстерска фондација за демократију; **Драгана Бајић -** Центар за европске политике.

Састанку нису присуствовали чланови или заменици, представници следећих институција: Министарство грађевинарства, саобраћаја и инфраструктуре, Министарство културе и информисања, Министарство просвете, науке и технолошког развоја, Народна скупштина Србије, Управа за јавне набавке и Асоцијација онлајн медија.

Дневни ред састанка:

* Кратко представљање иницијативе Партнерство за отворену управу и досадашњи резултати у оквиру учешћа РС у овој иницијативи
* Договор о начину сарадње, темама и корацима за израду Нацрта акционог плана
* Договор о организовању консултативног састанка - округлог стола, ради укључивања свих заинтересованих организација цивилног друштва  на самом почетку израде акционог плана
* Разно

Наталија Павловић Шиниковић је отворила састанак и у уводној речи представила укратко историјат иницијативе Партнерства за отворену управу као и приказ досадашњих активности које су спроведене.

У уводној речи је, између осталог, истакнуто:

* Партнерство за отворену управу (у даљем тексту ПОУ) представља међународну иницијатиу чија је сврха обезбеђивање подршке и већег ангажовања влада широм света у циљу побољшања интегритета, транспарентности, ефикасности и одговорности јавне власти.
* Партнерство за отворену управу формално је покренуто у септембру 2011. године када је осам земаља формално усвојило ПОУ Декларацију и објавило своје акционе планове. Данас у овој иницијативи учествује 75 земаља.
* Да би се остварило учешће Србије у наведеној иницијативи било је неопходно испунити одређене минималне услове који се тичу како унапређења транспарентности јавних финансија, тако и постојања одређених закона који су неопходна претпоставка за учешће сваке земље. Пре свега то су Закон о приступу информацијама од јавног значаја, Закон о борби против корупције и Закон о државној ревизорској институцији као и прописи који се односе на остала регулаторна тела;
* У марту 2012. године Србија је Одбору Партнерства доставила своје писмо о намерама да приступи овој иницијативи, чиме се обавезала на израду акционог плана и поштовање принципа отворене управе садржаних у Декларацији Партнерства за отворену управу;
* Основне вредности ПОУ су скоро идентичне са принципима реформе јавне управе а то су: транспарентност, учешће јавности, јавна одговорност као и развој и технологија и иновације, што има за циљ развој амбициозних и иновативних обавеза у вези са вредностима Партнерства, подизање свести и развој принципа;
* До сада су израђена два акциона плана и основни задатак радне групе је израда и праћење примене трећег акционог плана;
* Значајно је унапређена сарадња са ОЦД, на чему министарство инсистира, а у радну групу су као чланови укључени 6 ОЦД као и представници следећих локалних самоуправа: градови Нови Пазар и Шабац, општине Параћин, Рума и Врачар;
* У току спровођења другог АП рађено ја на на промоцији иницијативе ОГП на локалном нивоу, у том смислу што је у организацији ЦРТА, у сарадњи са МДУЛС, остварена сарадња у одређеним јединицама локалне самоуправе, чији је циљ био да се створи основ за локални допринос и ангажовање локалних самоуправа у креирању локалних акционих планова заједно са цивилним друштвом. Грађанске иницијативе су, у сарадњи са МДУЛС, организовале више састанака у оквиру конслутативног процеса са локалним самоуправама и ОЦД изван Београда - у Новом Саду, Нишу, Суботици, Зајечару. На овим састанцима је, поред прикупљања сугестија и предлога за унапређење текста Акционог плана, велика пажња посвећена и промовисању саме иницијативе ПОУ
* Државни секретар је, као руководилац ове радне групе, у марту 2018. године подржао две групе организација цивилног друштва, у циљу укључивања актера из цивилног и пословног сектора у процес креирања акционог плана а све то кроз недавну апликацију за добијање подршке донатроског фонда ПОУ
* Од Радне групе се очекује не само да изради АП већ и да активно учествује у свим активностима у вези са спровођењем АП и поштовањем предвиђених рокова, односно евентуалним изменама и допунама АП

Драгана Брајовић је на почетку свог излагања истакла да у погледу састава ове радне групе постоји континуитет са радном групом која је учествовала у изради другог акционог плана, али и да у овој радној групи постоје и нови чланови, односно нове ОЦД као и представници јединица локалних самоуправа.

* Укратко је упознала присутне са основним вредностима ПОУ, а то су: транспарентност, учешће јавности, јавна одговорност, технологије и иновације
* У погледу састава и задатка радне групе истакнуто је да су чланови радне групе представници већине министарстава, независних органа, служби Владе, Народне скупштине и представници ОЦД. Представници ОЦД-а су изабрани у транспарентној процедури, кроз јавни позив, у којем су били наведени критеријуми за члансто у радној групи. Свих шест ОЦД-а које су се пријавиле су чланови ове радне групе, иако се очекивало да број пријављених буде већи. Од чланова радне групе се очекује да предложе одређене активности које ће бити укључене у акциони план и које ће бити релевантне у односу на вредности ПОУ, затим да учествују у консултацијама са цивилним друштвом као и да се у укључују у припрему извештаја - самопроцене, за које је задужено министарство, у односу на своје надлежности, односно да прате активности које се налазе у акционом плану као и да дају коментаре на извештаје Независног механизма за извештавање (НМИ).
* Акциони план је најважнија компонента учешћа једне државе у Партнерству за отворену управу (ПОУ). Њиме држава изражава своју посвећеност основним вредностима ПОУ, кроз преузимање амбициозних обавеза које значајно унапређују постојеће стање у оквиру ових вредности.
* Успешни акциони планови су фокусирани на националне приоритете у оквиру вредности ПОУ. Мере не треба да буду истоветне мерама из других акционих планова већ треба да представљају њихову надградњу.
* Акциони план се састоји из четири дела: први део је увод у којем се објашњава зашто је ПОУ важно за одређену земљу, други део је посвећен досадашњим резултатима, у трећем делу је садржан опис развојног процеса акционог плана, док су у четвртом наведене обавезе. У погледу обавеза, препорука је да буде највише до 20 обавеза – са највише 5 активности по обавези као и да обавезе треба да представљају надградњу, односно додатне мере у складу са већ преузетим обавезама из других стратешких докумената. Образац за обавезу је члановима радне групе достављен уз позив на овај састанак. Потребно је да обавеза буде тзв. SMART обавеза : конкретна – да прецизно описује проблем који треба решити, активности од којих се састоји и очекиване резултате; мерљива – да је могуће проверити испуњавање обавезе; да постоји одговорност за обавезу – да је дефинисано тело које обавезу спроводи; да постоји повезаност са принципима отворене управе и да је временски ограничена.
* Други акциони план је садржао 14 обавеза у оквиру 5 области а то су: учешће јавности, приступ информацијама, отворени подаци, интегритет власти, фискална транспарентност и јавне услуге. Иначе, акциони планови ПОУ трају две године, усвајају се у јуну, њихова имплементација почиње 1. јула и траје наредне две године. Рока за овај, трећи акциони план, је померен и потребно је да буде усвојен до 30. августа, што значи да је до наведеног рока неопходно да га усвоји Влада и да буде објављен на веб - страници ПОУ.
* На састанку су представљени и резултати имплементације обавеза предвиђених у другом акционом плану. Указано је да је састанак добра прилика да Радна група размотри статус имплементираних активности, као и то да је веома важно знати шта је испуњено а шта не, како би се донела одлука да ли ће се и у трећем акционом плану остати при обавезама које у другом нису испуњене. Од 14 обавеза које су предвиђене у другом акционом плану, 4 обавезе су у потпуности спроведене док је по 5 обавеза спроведено у знатној, односно мањој мери, што је изражено у процентима по 35% у знатној и мањој мери и 30% у потпуности. Не постоји ни једна мера која није ни започета.
* У оквиру теме Учешће јавности, предвиђена је обавеза 1. Израда модела oписа послова радног места, односно дела радног места службеника задуженог за сарадњу са цивилним друштвом у локалној управи која је спроведена у знатној мери. У вези ове обавезе истакнуто је да је СКГО израдио модел описа радног места који обухвата сарадњу са цивилним друштвом и да су све јединице локалне самоуправе добиле предлоге систематизација са наведеним описом, при чему имају могућност али не и обавезу да овај опис употребе. Обавеза 2: Организовање обука за државне службенике и службенике ЈЛС у вези са применом Смерница за укључивање организација цивилног друштва у процес доношења прописа као и Обавеза 3. Организовање обука за представнике ОЦД у вези са применом Смерница за укључивање организација цивилног друштва у процес доношења прописа су спроведене у мањој мери.

Милена Бановић из Канцеларије за сарадњу са цивилним друштвом је у вези наведене обавезе додала да је Канцеларија активно учествовала у припреми описа послова, као и да је у погледу укључивања организација цивилног друштва у рад ове радне групе, јавни позив такође спроведен у сарадњи са Канцеларијом.

* Обавезе 4: Унапређење система за прикупљање иницијатива грађана и привреде и 5: Увођење стандарда за учешће грађана у систему управљања јавним политикама су спроведене у потпуности, о њима је известила Сузана Стојадиновић из Републичког секретаријата за јавне политике, с обзиром на то да су наведене обавезе биле у надлежности наведеног органа. У вези са обавезом 4. истакнуто је да је урађена и он-лајн апликација преко које грађани и привреда могу да дају своје иницијативе за измену, унапређење или укидање неефективних прописа. До сада је у овом пилот пријекту поднесено 17 иницијатива од којих је 5 решено, 6 је у процедури а 3 су одбијене. Обавеза је предвиђала и формирање форума на којем би представници привреде и грађана расправљали о иницијативама које су пристигле ка апликацији као и о унапређењу закона. Форум је за сада у он-лајн верзији, изостала је физичка компонента, али се очекује да од средине ове године започне са радом. У вези обавезе 5. указано је да је обавезност консултација са организацијама цивилног друштва и органима државне управе предвиђена од најраније фазе припреме прописа, као и обавезност за органе државне управе о обавештавању јавности о отпочињању израде докумената јавних политика на својим интернет презентацијама и порталу е-управе као и обавезност спровођења јавне расправе пре усвајања стратегије, акционог плана и програма. Обавеза 5. је подразумевала и доношење Закона о планском систему и Уредбе о методологији управљања системом јавних политика. Закон је усвојен на Влади 31. августа и тренутно је у скупштинској процедури, док је Уредба припремљена.
* Обавеза 6. Унапређење проактивне транспарентности – информатора о раду која се налази у оквиру теме Приступ информацијама, спроведена је у мањој мери. Наглашено је да ће се изменом Закона о слободном приступу информација од јавног значаја увести обавеза да се информатор о раду води у електронској форми, чиме се доприноси отворености података. У вези са обавезом 7. Измена Закона о слободном приступу информацијама од јавног значаја, која је спроведена у мањој мери, Иван Ковачевић из Министарства државне управе и локалне самоуправе је додао да је у току јавна расправа о наведеном закону и да траје од 22. марта-15. априла, као и да је у оквиру јавне расправе 27. марта у Београду одржан округли сто, позвавши све присутне да узму учешће у јавној расправи. Према плану рада Владе, предвиђено је да закон буде усвојен у другом кварталу ове године. Слободан Марковић из УНДП-а је додао да је спроведен пилот пројекат са неколико јединица локалне самоуправе у оквиру којег је реализовано пребацивање информатора о раду у електронски облик. Направљена је апликација за унос свих података које информатор треба да садржи, и потребно је да се пусти на некој званичној адреси како би почела да се користи.
* У вези теме Отворени подаци, у оквиру које су обавезе 8. Израда Портала отворених података, која је спроведена у знатној мери, и обавеза 9. Израда подзаконског акта заснованог на Смерницама за оцењивање веб презентација која је спроведена у мањој мери, наведено је да су отворени подаци подаци који су објављени у одговарајућем формату који је машински читљив, зато што није довољно да податак буде објављен већ је неопходно да буде у формату који ће и остали корисници моћи да користе. Светлана Јовановић из Јединице за имплементацију стратешких пројеката је у вези наведених обавеза додала да ће Закон о електронској управи ускоро бити донет и да је започета израда подзаконског акта из обавезе 9. Канцеларија за информационе технологије и е-управу ће по наведеном Закону управљати Порталом отворених података а органи ће имати обавезу да на њему објављују сетове података.
* Обавеза 10. Унапређење института јавне расправе у процесу припреме закона је спроведена у мањој мери, налази се у оквиру теме Интегритет власти. Наведена мера је претпрела измене, с обзиром да је првобитно било планирано да се Изменама и допунама Закона о државној управи предвиди и измена Пословника о раду Владе, али је сада акценат стављен на поступак консултација односно укључивање јавности у процес припреме нацрта закона и других аката од самог почетка, што подразумева обавезу објављивања обавештења о отпочињању припреме нацрта закона, објављивање документа Полазних основа, обавезу спровођења јавне расправе, у погледу измена закона којима се битно мења правни режим у једној области или којима се уређују питања која посебно занимају јавност и др. Изменама и допунама ЗДУ предвиђено је и доношење правилника којим се уређују смернице добре праксе за остваривање учешћа јавности у припреми нацрта закона, других аката и прописа. Нацрт закона је упућен Влади. Светлана Јовановић из Јединице за имплементацију стратешких пројеката је додала да се у техничком смислу ради на унапређењу е-партиципације кроз пројекат ГИЗ-а и да је потребно водити рачуна и о овим новим законским решењима.
* У оквиру теме Фискална транспарентност, предвиђене су обавезе 11. Израда јединствене методологије планирања, праћења реализације и оцене успешности реализованих програма и пројеката организација цивилног друштва и праћења утрошка додељених финансијских средстава и обавеза 12. Измене и допуне Уредбе о средствима за подстицање програма или недостајућег дела средстава за финансирање програма од јавног интереса која реализују удружења, које су спроведене у потпуности. Милена Бановић из Канцеларије за сарадњу са цивилним друштвом је известила присутне да је у погледу обавезе 11, планирана методологија урађена у роковима, али је пре њене финализације отпочео рад на изменама Уредбе о о финансирању удружења, па је са предлагачем постигнут договор да се одредбе нове методологије унесу у нову Уредбу, како се од стране Владе не би усвојила два акта са сличном садржином. Канцеларија је методологију урадила, публиковала и представила, спровела низ обука са органима државне управе и јединицама локлалне самоуправе. Методологија је објављена на сајту док је Уредбу Влада донела 5. марта.
* У оквиру теме Јавне услуге, предвиђена је обавеза 13. Доношење Закона о електронском документу, електронској идентификацији и услугама од поверења у електронском пословању, која је спроведена у знатној мери. Планирана подзаконска акта су завршена и биће ускоро донета. У погледу обавезе 14. Успостављање јединственог јавног регистра административних поступака и осталих услова пословања, наведено је да је спроведена у знатној мери.
* У ПОУ су веома битне ефикасне консултације са ОЦД, грађанима и пословном заједницом. Ефикасне консултације подразумевају планирање консултација, укључивање учесника, организовање консултација на лако доступан начин а нарочито је битно анализирати добијене прилоге. Приликом доношења претходног акционог плана такође је вршена анализа добијених прилога, они су објављивани у оквиру записника са састанака, уз навођење образложења, односно разлога за прихватање односно неприхватање одређеног предлога.
* ПОУ је ове године установило донаторски фонд за ОЦД које су чланови радне групе, у циљу координације активности укључивања актера из цивилног и пословног сектора у процес креирања акционог плана. Подржане су две групе ОЦД-а које су аплицирале, и након поступка оцењивања ће се знати да ли је неки пројекат изабран. Прву групу ОЦД-а чине БОШ и ЦРТА, док су у другој Грађанске иницијативе и остале ОЦД из ове радне групе.
* Независни механизам за извештавање се успоставља у свакој држави која приступи ПОУ и прати све фазе развоја НАП: припрему нацрта, консултативни процес, имплементацију и евалуацију. У Србији је то Центар за европске политке (ЦЕП). НМИ, између осталог, утврђује да ли се процес формулисања, имплементације и праћења АП спроводи у сарадњи са цивилним друштвом и да ли је отворен, затим да ли су акциони планови релевантни и мерљиви и да ли одговарају на потребе грађана, као и то да ли су планиране амбициозније активности. У извештавању се, између осталог, анализирају обавезе, односно груписање обавеза, њихов потенцијални утицај, напредак и планирани кораци. У оквиру консултативног процеса анализира се да ли су извршене консултације, трајање консултативног процеса, правовремено објављивање докумената, подизање свести, обим консултација и стални консултативни процес. НМИ има једну институцију, то је тзв. „Најбоља обавеза“, где се сагледавају обавезе свих земаља из ПОУ односно да ли је обавеза конкретна, мерљива, јасно повезана са ПОУ вредностима, да ли има трансформативан утицај и да ли је спроведена у потпуности или у значајној мери. Извештај НМИ се ради једном годишње као и после завршетка акционог плана. Представљање извештаја НМИ за други АП ће бити одржано 11. априла, сви чланови Радне групе су позвани да присуствују том догађају а Извештај ће им такође бити достављен.
* Препоруке НМИ за наредни циклус израде НАП су: успостављање форума са више заинтересованих учесника који би имали одговарајуће надлежности, што заправо треба да буде ова радна група, како је објаснила Драгана Брајовић. Затим укључивање обавезе увођења концепта отвореног буџетирања на националном и локалном нивоу, уз посебно објављивање финансијских планова и извештаја о трошковима у облику отворених података. Како би се обезбедио континуитет обавеза које имају висок утицај, Влада треба да осигура наставак и јачање оних активности за које се показало да остварују велики утицај. Фокусирати се на обавезе са јасним механизмима учешћа грађана и унапређења јавне одговорности. Развити усмеренији комуникацијски приступ и активности подизања свести, како би се повећало учешће грађана у формулисању обавеза за наредни акциони план. Додатно, Влада треба да размотри јачање сарадње са ОЦД на централном и локалном нивоу. Препоруке су иначе достављене свим члановима Радне групе и важно је да се сви са њима упознају, како би се на основу њих одредио даљи правац у припреми акционог плана.
* Пословник о раду Радне групе (форума) ће бити припремљен и достављен члановима, како би га Радна група на наредном састанку усвојила.
* ПОУ календаром су предвиђени рокови за спровођење одређених активности у вези са доношењем акционог плана, тако да је НАП потребно усвојити до 30. августа, Нацрт је потребно припремити до 11. јуна, јавна расправа која ће трајати три седмице је потребно да се одржи до 30. јуна. АП се доноси за период од наредне 2 године, односно његова имплементација ће трајати до августа 2020. године.
* Договорено је да области/теме у наредном акционом плану буду исте као и у претходном а то су: 1) Учешће јавности; 2) Интегритет власти; 3) Приступ информацијама; 4) Отворени подаци; 5) Фискална транспарентност и 6) Јавне услуге.

Небојша Ранчић из „Медија реформ центра Ниш“ предложио је да нова тема у акционом плану буде борба против корупције, са чим су се присутни сложили и договорено је да ова обавеза буде у оквиру области Интегритет власти.

* Бојана Селаковић из ОЦД „Грађанске иницијативе“ је дала одређене коментаре на претходни процес и сугестије за наредни период. Пре свега, поставила је питање да ли је потребно бавити се мерама које нису испуњене и у овом циклусу, затим је изразила бојазан да сугестије јавности на Нацрт закона о слободном приступу информацијама од јавног значај неће бити уважене, поставила је и питање када се сматра да је једна мера испуњена, када се она конкретно односи на доношење неког закона, да ли је то тренутак када је закон припремљен, усвојен или примењен. Затим је питање и да ли ће мере у новом акционом плану представљати комплементарне мере и активности са новим Акционим планом за спровођење Стратегије реформе јавне управе или ће се мере понављати, како би се осигурало да ће се оно што се сматра важним усвојити. Указала је да су све ово питања која је потребно узети у обзир приликом опредељивања за одређене мере и активности. У вези рада Радне групе сагласна је да је потребно усвојити Пословник о раду али је важно и осигурати давање одговора на пристигле предлоге који нису усвојени, при чему је истакла да ОЦД (Грађанске иницијативе) могу давати образложења на предлоге на акциони план који нису прихваћени. Сугестија је и да у оквиру области Фискална транспарентност у фокусу буде и финансирање медија.

Драгана Брајовић се надовезала на претходно излагање и указала да је у погледу одређивања мера за нови акциони план потребно видети које су мере вредне да би се пренеле. До које мере се може сматрати да је нека обавеза испуњена јесте дискутабилно питање али када је у питању конкретно доношење закона, сматра се да је мера испуњена када је нацрт закона упућен Влади, јер Радна група не може да утиче на то да се донесе неки акт. Након консултативног састанка са ОЦД, одржаће се састанак радне групе на ком ће се сви предлози размотрити и одлучити која мера ће бити предвиђена у новом акционом плану, као и која обавеза има потенцијално трансформативни утицај. У акционом плану је потребно да буде предвиђено до 20 активности.

* Небојша Ранчић из „Медија реформ центра Ниш“ је поставио питање да ли је могуће да се иницијално крене са шест области у акционом плану које су одређене, а да се касније уколико се појави још неки добар предлог и он уврсти.

Договорено је да се на консултацијама које ће бити одржане са ОЦД остави један сто за остале предлоге, а Милена Бановић из Канцеларије за цивилно друштво је додала да ће Канцеларија и МДУЛС доставити уз позив за консултативни састанак и формулар за предлоге за акциони план, како би своје предлоге могли да дају и они који нису у могућности да дођу на састанак, па ће се и предлози који буду достављени он-лајн размотрити.

* Љиљана Узелац из Министарства државне управе и локалне самоуправе је у свом излагању истакла да је Нацрт другог Акционог плана за спровођење Стратегије реформе јавне управе упућен Европској комисији на мишљење и да је тренутно неопходно урадити ПФЕ обрасце како би били у складу са буџетом, јер је претходно рађена *costing* методологија која није подржана од стране Министарства финасија. Указала је и да уколико не буде јаке подршке МФИН, акциони план неће бити имплементиран на добар начин. У погледу мера које би биле садржане у акционом плану ПОУ, истакла је да није забрањено да у наведеном акционом плану буду и исте мере као и другим акционим плановима, с обзиром да је АП за СРЈУ кровни документ, док је АП ПОУ побочни, али да се приликом оцењивања АП ПОУ више вреднује уколико је у питању потпуно нова мера. Међутим, најбитније је да мера буде добра, без обзира да ли је већ негде предвиђена.
* Драгана Брајовић је указала на то да се у току имплементације другог АП ПОУ радило на промоцији ПОУ на локалном нивоу, тако што су локалне самоуправе подржаване да раде своје локалне акционе планове. До следећег састанка Радне групе је замолила представнике локалних самоуправа да дају извештаје о томе да ли су припремили акционе планове који би се могли прикључити акционом плану ПОУ на републичком нивоу, и то само под условом да и њих оцењује НМИ. Уколико се мере из акционих планова локалних самоуправа не могу испунити, онда је боље да остану на локалном нивоу.
* Драгана Брајовић је истакла и да у обрасцу за обавезе које се укључују у акциони план ПОУ не постоји финансијски аспект, али да се за обавезе морају планирати финансијска средства уколико су потребна, да се за обавезе раде ПФЕ обрасци, као и да се образлажу све активности и потребна финансијска средства, о чему је неопходно водити рачуна приликом избора мера.
* Консултативни састанак са организацијама ОЦД биће одржан 13. априла и на њему ће се прикупити предлози за обавезе акционог плана које ће разматрати Радна група на следећем састанку. Група организација која је фокусирана на неку област потребно је да дефинише 3-4 предлога за обавезе које сматрају најзначајнијим, како би се на самом почетку извршио процес одабира обавеза од стране ОЦД.
* Одређени су чланови Радне групе који ће бити фасилитатори за одређене области на наведеном састанку: 1) Учешће јавности – Данило Родић, Канцеларија за сарадњу са цивилним друштвом; 2) Интегритет власти – Јован Ницић, Агенција за борбу против корупције; 3) Приступ информацијама – Иван Ковачевић, Министарство државне управе и локлане самоуправе; 4) Отворени подаци – Слободан Марковић, УНДП; 5) Фискална транспарентност – Милена Бановић, Канцеларија за сарадњу са цивилним друштвом и 6) Јавне услуге - Иван Радојевић, ЦРТА.
* Чланови Радне групе су позвани да присуствују представљању Извештаја НМИ о спровођењу другог акционог плана, које ће се одржати 11. априла. Свим члановима Радне групе ће бити прослеђен позив за наведени догађај.

Састанак је завршен у 14,00 часова.

Министарство државне управе и локалне самоуправе